Vetrarstarfi Lionsklúbbs Stykkishólms er senn að ljúka og hafa klúbbfélagar unnið vel að ýmsum verkefnum í vetur . Helstu fjáraflanir klúbbsins eru sala dagatals og jólakorta , sala heillaóskaskeyta , blómasölur auk ýmissa verkefna sem Lionsmenn eru alltaf tilbúnir að sinna . Allir fjármunir sem félagar afla í nafni klúbbsins meðal almennings og fyrirtækja eru settir í verkefni sem klúbbfélagar velja að styrkja . Flest verkefnin tengjast yngstu eða elstu íbúunum og einnig St. Franciskusspítalanum . Nýverið heimsóttu Lionsmenn nemendur og starfsfólk Leikskólans í Stykkishólmi og afhentu þeim skjávarpa og fjórar iPad spjaldtölvur til að nota í skólastarfinu . Daginn eftir var spítalinn heimsóttur og þar var Háls - og bakdeildinni afhent æfingahjól sem hentar vel þeim sem geta ekki notað hefðbundin æfingahjól . Einnig var deildinni formlega afhent ómskoðunartæki en fjársöfnun vegna þess var í umsjón Lionsklúbbsins . Frumkvæði að söfnuninni átti Jóhann Frímann Álfþórsson sem var sjúklingur á deildinni . Hann fékk Lionsklúbbinn í lið mér sér og með aðstoð Velferðarráðuneytis , Stykkishólmsbæjar , verkalýðsfélaga , fyrirtækja og annarra sjóða tókst að safna þeim 6,7 milljónum sem tækið kostaði . Á sumardaginn fyrsta bauð klúbburinn svo á fund sinn fulltrúa Aftanskins , félags eldri borgara í Stykkishólmi , fulltrúa frá Lionsklúbbnum Hörpu og umsjónarmönnum skátastarfs Royal Rangers í Stykkishólmi . Þessir aðilar tóku þar við styrkjum frá klúbbnum sem viðurkenningu fyrir gott starf í þágu samfélagsins .